《答高季迪期游云岩》
元代·徐贲

山中风景绿阴时，但得閒行莫恨迟。啼鸟犹能知劝酒，馀花应是待题诗。

且将尽日酬登览，况值频年在乱离。晴雨明朝那可定，故人何用预相期。

作者简介：（1335—1393）元明间苏州府长洲人，字幼文，号北郭生。工诗善画。为十才子之一，又与高启、杨基、张羽合称吴中四杰。元末为张士诚掾属。张氏亡，谪临濠。洪武二年放归。后授给事中，改御史，巡按广东。官至河南左布政使。以征洮岷军过境，犒劳不时，下狱死。有《北郭集》。